Адыгэ шъуашэм и Мафэ непэ тэгъэмэфэкIы — Адыгэ макъ\nАдыгэ шъуашэм и Мафэ непэ тэгъэмэфэкIы\nРедактор 28.09.2021 КЪЭБАРЫКlЭХЭР\nРеспубликэ общественнэ движениеу «Адыгэ Хасэр» кIэщакIо фэхъуи, адыгэ шъуашэм и Мафэ хэдгъэунэфыкIэу зедгъэжьагъэр илъэси 10 мэхъу.\nЛъэпкъ шъуашэм пIуныгъэ мэхьанэу иIэр къэIэтыгъэным, итарихъ нахьышIоу зэгъэшIэгъэным афэгъэхьыгъэ мэфэкI зэхахьэу тиреспубликэ къыщежьагъэм лъэшэу зиушъом­бгъугъ, тилъэпкъэгъухэр зыщыпсэурэ Урысыем ишъолъырхэм, IэкIыб хэгъэгухэм игъэкIотыгъэу ащагъэмэфэкIы хъугъэ.\nРеспубликэ общественнэ движениеу «Адыгэ Хасэмрэ» Адыгеим ихэбзэ къулыкъушIэхэмрэ зэгурыIоныгъэ ахэлъэу Iофыр лъагъэкIотагъ. Хэбзэ шапхъэ иIэу илъэс къэс лъэпкъым ишъуашэ и Мафэ Iоныгъом и 28-м хэтэгъэунэфыкIы.\nЗэлъашIэрэ сурэтышI-модельерэу, Адыгеим культурэмкIэ изаслуженнэ IофышIэу СтIашъу Юрэ къызыхъугъэ мафэм мэфэкIым изэхэщэн тефагъ. Адыгэ шъуашэм и Мафэ рес­публикэм ис лъэпкъхэри чанэу хэлажьэх, язэпхыныгъэхэр егъэпытэх.\nРеспубликэм и Къэралыгъо филармоние непэ щыкIощт зэхахьэм дунаим щыцIэрыIо «Налмэсыр» къыщышъощт, артистхэм орэд къыщаIощт, лъэпкъ искусствэм фэгъэхьыгъэ къэгъэлъэгъонхэр щызэхащэщтых.\n— Лъэпкъ искусствэр зышIогъэшIэгъонхэр, адыгэ шъуашэм идэхагъэ ехьылIэгъэ къэбархэр зэхэзыхы зы­шIоигъохэр мэфэкI зэхахьэм къетэгъэблагъэх, — къы­тиIуагъ республикэ общественнэ движениеу «Адыгэ Хасэм» итхьаматэу ЛIымыщэкъо Рэмэзан. — Адыгэ Хасэм и Хэсашъхьэ хэтэу СтIашъу Юрэ ыныбжь илъэс 90-рэ зэрэхъурэм фэшI тыфэгушIощт, щытхъур фэтIощт.\nШъуашэр лъэпкъым ыпс, инамыс. Адыгэ шъуашэр щыIэныгъэм щыщ хъугъэ, дунаим шIукIэ щашIэ. Лъэпкъым иIэпэIасэхэу шъуашэм идэхагъэ нахьышIу ашIыным пылъхэр тиIэх, ахэм лъэхъанэхэр зэрапхых.\nШъукъеблагъэх адыгэ шъуашэм и Мафэ. Филармонием пчыхьэм сыхьатыр 5-м щагъэмэфэкIыщт.\nПредыдущая Анахь дэгъухэм ащыщ\nСледущая В Адыгее создают индустриальный парк, подводят инфраструктуру.